Stoltenberg og Bondevik til 22. juli-høring
Fem dager er satt av til høringen i Stortingets kontroll- og konstitusjonskomité - nærmere bestemt 6., 12., 16., 19. og 26. november. I tillegg skal komiteen på befaring til Utøya og regjeringskvartalet 15. november. Senterpartiets Per Olaf Lundteigen fikk ikke gjennomslag for sitt ønske om også å besøke Ringerike sykehus. - Det var Utøya og regjeringskvartalet som ble rammet av terroranslagene, og det er de to befaringene vi tar, sier komitéleder Anders Anundsen (Frp).Han sier listen er lang over alle som inviteres til høring. Den omfatter blant annet de to tidligere politidirektørene Ingelin Killengreen og Øystein Mæland og en rekke toppbyråkrater samt statsminister Jens Stoltenberg (Ap) og tidligere statsminister Kjell Magne Bondevik (KrF). Også de to tidligere justisministrene Odd Einar Dørum (V) og Knut Storberget (Ap) kalles inn, i likhet med Ap-statsrådene Anne-Grete Strøm-Erichsen, Grete Faremo og Karl Eirik Schjøtt-Pedersen. - Vi ønsker også å snakke med pårørende og frivillige og Alexandra Bech Gjørv som ledet 22. juli-kommisjonen. Det har vært veldig liten uenighet i komiteen om hvem som skal kalles inn, sier Anundsen.Saksordfører Geir Jørgen Bekkevold (KrF) har ingenting imot at Dørum og Bondevik inviteres til å svare for seg, selv om det har gått mer enn sju år siden de to hadde ansvaret for norsk terrorberedskap. - Vi har ikke motsatt oss å kalle inn de to. Vi tror de kan bidra med relevant informasjon, sier Bekkevold til NTB. Han viser til at ulike regjeringers oppfølging av anbefalingene fra Sårbarhetsutvalget, som ble nedsatt så langt tilbake som i 1999, er interessante spørsmål for komiteen. - Jeg har aldri vært borti et lignende høringsopplegg som dette. Arbeidet er meget omfattende. Jeg er glad vi har satt av god tid og at vi går bredt ut når vi kaller inn, sier Bekkevold. Han sier ett av de mest pressende spørsmålene å finne svar på, er hvorfor advarslene om et terrorangrep på norsk jord ikke ble tatt på alvor. Den omfattende svikten i norsk beredskap 22. juli er et annet moment Bekkevold mener komitéarbeidet må belyse.
Jens Stoltenberg og Kjell Magne Bondevik er blant toppene som kalles inn til maratonhøring på Stortinget om 22. juli-saken.